PSD cere conducerii USR să o suspende din partid pe "inculpata" Clotide Armand și să iasă "din starea de incompatibilitate cu propriile sloganuri de campanie". USR invocă "paie" așa-zis penale în ochii altora, dar nu vede "bârna" corupției din propriul partid, se arată într-un comunicat al social democraților
USR invocă "paie" așa-zis penale în ochii altora, dar nu vede "bârna" corupției din propriul partid, se arată într-un comunicat al social democraților, care solicită USR să o suspende din partid pe "inculpata" Clotide Armand.
PSD susține că USR nu mai are nici o scuză să o protejeze pe Clotide Armand în funcție publică iar câtă vreme partidul rămâne "alături de propriii penali în funcții publice" nu mai are nici un drept moral să mai reclame fantezii penale în cazul altor politicieni!".
PSD face referire la "un dublu standard mizerabil", spunând că URS a mutat "definiția penalilor" pentru a-și apăra "inculpații din partid" și, desi acum Clotide Armand știe în ce situație se află, continuă "fără rușine" să ia decizii în funcții publice.
"Este un dublu standard mizerabil. Inițial au invocat că nu s-a deschis dosar penal în urma deciziei ANI privind conflictul de interese în care primarul Sectorului 1 s-a numit pe sine șef de proiect, cu salariu peste limitele legii. Apoi, când s-a deschis dosar, au spus că nu are calitate în anchetă. Iar când a primit calitatea de suspect, au spus că nu există nicio decizie în instanță. Au mutat definiția 'penalilor' prin toate fazele procesului penal doar pentru a-și apăra inculpații din partid.
Acum nu mai au nicio scuză! Există o instanță de judecată care tocmai a validat starea penală în care se află inculpata Clotilde Armand, care continuă, fără rușine, să ia decizii în funcții publice", se arată în comunicatul PSD.
Social-democrații mai denunță că și în cazul primarului USR Lucian Viziteu (Bacău), care a anunțat că are statut de suspect, alături de alți funcționari din primărie (într-un dosar referitor la un apartament de serviciu), și în cazul ministrului Vlad Voiculescu, care este cercetat pentru achiziții supradimensionate de vaccinuri, USR nu s-a delimitat de "penalii din funcții publice".
"La fel, primarul USR de la Bacău, Lucian Viziteu, tocmai a confirmat că face parte din categoria 'penalilor în funcții publice', pe care USR-iștii îi înfierau pentru a obține votul cetățenilor. Nici în acest caz conducerea USR nu s-a delimitat și nu a luat măsuri în linie cu principiile de integritate.
La fel cum nu a făcut-o nici cu fostul ministru Vlad Voiculescu care a împovărat bugetul Sănătății cu achiziții supradimensionate de vaccinuri, pentru care este cercetat de DNA. În loc să îl excludă din partid cum cereau în cazul altora, l-au cocoțat în fruntea listei de la europarlamentare!", spun cei de la PSD.
"Rămâne doar întrebarea: Câți penali vor mai apărea în USR până când acest partid va începe să aplice principiile de integritate pe care le flutura în campaniile electorale?", încheie comunicatul.